नई दिल्ली से रांची जा रही रांची राजधानी एक्सप्रेस में कोच संख्या ए वन, एच वन और ए टू में पैंट्रीकार के कर्मचारियों ने इलाहाबाद रेलवे स्टेशन पहुंचने से पहले ही भोजन दिया था। इसके कुछ ही देर बाद ही एच वन में यात्रा कर रहे आधा दर्जन बच्चाें के पेट में दर्द और उल्टी होने लगी। उनके अभिभावक अभी कुछ समझ पाते की खुद उन्हें भी यही शिकायत होने लगी। खबर के फैलते ही ट्रेन में अफरातफरी मच गई। कोच सुपरिंटेंडेंट ने मामले की जानकारी इलाहाबाद स्टेशन अधीक्षक को दी, लेकिन वहां स्टापेज नहीं होने के कारण ट्रेन नहीं रुकी। यात्रियाें के बीमार होने की सूचना मुगलसराय मंडल के वरिष्ठ अधिकारियाें को मिली तो ट्रेन पहुंचने से पहले ही मंडल रेल चिकित्सालय के आधा दर्जन चिकित्सक एंबुलेंस के साथ स्टेशन पर पहुंच गए। करीब सवा बारह बजे ट्रेन आई तब डाक्टराें की टीम ने कोच में बीमार 15 यात्रियाें का प्राथमिक उपचार किया। इनमें सांसद कामेश्वर बैठा के शामिल होने से अफसरों में हड़कंप मचा रहा। सूत्राें की मानें तो चार दर्जन रेल यात्रियाें को फूड प्वायजनिंग हुई थी। सीनियर डीसीएम संजय कुमार ने खाद्य पदार्थाें के नमूने लिए। मैनेजर की सूचना पर पैंट्रीकार की संचालिका भी देर रात वाराणसी के चिकित्सकों की टीम के साथ रेलवे स्टेशन पर मौजूद रहीं।